

 **REPUBLIKA HRVATSKA**

**ZAGREBAČKA ŽUPANIJA**

**OPĆINA DUBRAVICA**

**Općinski načelnik**

Na temelju Programa mjera za poticanje rješavanja stambenog pitanja mladih osoba na području Općine Dubravica, usvojenog na 20. sjednici Općinskog vijeća Općine Dubravica dana 28. svibnja 2024. godine („Službeni glasnik Općine Dubravica“ broj 4/24), (u daljnjem tekstu: Program), općinski načelnik Općine Dubravica, dana 30. rujna 2025. godine, objavljuje

**JAVNI POZIV**

**za dodjelu bespovratnih sredstava za poticanje stambenog zbrinjavanja**

**mladih obitelji na području Općine Dubravica u 2025. godini**

1. **PREDMET JAVNOG POZIVA**

Predmet Javnog poziva je podnošenje prijava mladih obitelji u svrhu ostvarivanja financijske pomoći u okviru mjera koje su propisane Programom mjera za poticanje rješavanja stambenog pitanja mladih osoba na području Općine Dubravica.

Program kao demografska mjera ima za cilj pokrenuti kretanje stanovništva na području Općine Dubravica u pozitivnom smjeru.

Cilj Programa poticanja stambenog zbrinjavanja mladih obitelji na području Općine Dubravica je uspostava i provedba mjera i aktivnosti koje će rezultirati demografskom revitalizacijom kroz povratak, ostanak i naseljavanje stanovništva, osobito mladih obitelj, na području Općine Dubravica.

**Program će se provoditi kroz sljedeće mjere:**

**Mjera 2. FINANCIJSKA POMOĆ PRI KUPNJI PRVE NEKRETNINE (GRAĐEVINSKOG ZEMLJIŠTA ILI STAMBENOG OBJEKTA RADI RJEŠAVANJA VLASTITOG STAMBENOG PITANJA NA PODRUČJU OPĆINE)**

**Mjera 3. POBOLJŠANJE KVALITETE STANOVANJA ULAGANJEM U**

**IZGRADNJU NOVOG STAMBENOG OBJEKTA ILI REKONSTRUKCIJU KUĆE ILI STANA KOJIMA SE OSIGURAVA NOVI ILI POBOLJŠAVA POSTOJEĆI STAMBENI PROSTOR**

Sredstva za provođenje Programa mjera za poticanje rješavanja stambenog pitanja mladih osoba na području Općine Dubravica u 2025. godini osigurana su u Proračunu Općine Dubravica za 2025. godinu, Jedinstveni upravni odjel, Program 1006: Socijalna zaštita, Tekući projekt T100077: Program stambenog zbrinjavanja mladih obitelji.

Ukupan iznos raspoloživih sredstava za Program iznosi 10.375,00 EUR.

Svaki korisnik po Javnom pozivu, za Mjeru 2 može ostvariti pravo na potporu pri kupnji prve nekretnine ili građevinskog zemljišta, i to na način da se subvencionira kupoprodajna cijena do 50 % iznosa, odnosno najviše 1.500,00 eura za građevinsko zemljište, te do 20 % iznosa, odnosno najviše 3.000,00 eura za stambeni objekt.

Za Mjeru 3 korisnik može ostvariti potporu u visini do 50 % troškova, ali ne više od 1.000,00 eura za izradu projektne dokumentacije, te potporu u visini do 3.000,00 eura za kupnju građevinskog materijala i izvođenje radova.

Financijska sredstva kao pomoć za stambeno zbrinjavanje odobravaju se kao jednokratna pomoć u obliku bespovratnih sredstava.

Korisnici mjera mogu ostvariti potporu po više prijava uz uvjete predviđene Programom, uz uvjet da im se potpora može odobriti samo jedanput za istu Mjeru, odnosno ne mogu dobiti više od 3.000,00 EUR po prijavljenim mjerama 2. i 3.

Korisnici poticaja za stambeno zbrinjavanje mladih obitelji na području Općine Dubravica u 2025. godini mogu biti prijavitelji po Programu poticanja stambenog zbrinjavanja mladih obitelji na području Općine Dubravica u 2025. godini, ali za neku drugu mjeru.

1. **PRIHVATLJIVI PRIJAVITELJI / KORISNICI SREDSTAVA**

Prihvatljivi korisnici mjera po Programu poticanja stambenog zbrinjavanja mladih na području Općine Dubravica su mlade obitelji pod uvjetom da u svom vlasništvu nemaju drugi stan, obiteljsku kuću, kuću za odmor ili sličan objekt pogodan za stanovanje, da istu nisu prodali, darovali ili na bilo koji drugi način otuđili, odnosno da im kupljena nekretnina ili nekretnina koju grade predstavlja prvu i jedinu nekretninu za stanovanje na području Općine Dubravica.

Mladom obitelji smatra se podnositelj zahtjeva zajedno sa svojim bračnim ili izvanbračnim suprugom i djecom, ako ih imaju, od kojih niti jedan na dan 01. siječnja 2025. godine nije navršio 40 godina, a ukoliko se sredstva ne raspodijele do 1. prosinca 2025. godine, mladom obitelji će se smatrati i osobe starije od 40 godina, ali ne više od 45 godina života (na dan 1. siječnja 2025. godine) te da svoje stambeno pitanje rješavaju stjecanjem vlasništva nad nekretninom ili izgradnjom stambenog objekta po prvi put odnosno preuređenjem prve nekretnine u njihovom vlasništvu. Iznimno, poticaji se mogu dodijeliti osobama ili obiteljima čija postojeća nekretnina ne zadovoljava osnovne uvjete za život, odnosno postojeća nekretnina nije dovoljno velika za sve članove obitelji.

Mladom obitelji smatra se i jedno roditeljska obitelj koju čine dijete odnosno djeca i jedan roditelj ili samohrani roditelj pod uvjetima iz prethodnog stavka.

Mladom osobom (samac) smatra se osoba koja na dan 1. siječnja 2025. godine nije navršila 40 godina života, odnosno ukoliko nisu iskorištena sva sredstva do 1. prosinca 2025. godine, a na dan 1. siječnja 2025. godine nije navršila više od 45 godina života.

Prihvatljivim prijaviteljem smatra se i podnositelj koji je suvlasnik na nekretnini zajedno sa svojim bračnim ili izvanbračnim suprugom u jednakim suvlasničkim udjelima.

Korisnici po ovom programu mogu biti mlade obitelji sa adresom na području Općine Dubravica koje ispunjavaju sljedeće uvjete:

* da svi članovi mlade obitelji ili osobe (samci) imaju prijavljeno prebivalište na području Općine ili da svi doseljeni članovi mlade obitelji ili osobe prijave prebivalište na području Općine u roku tri godine od dobivanja sredstava iz ovog Programa, osim kod izgradnje novog stambenog prostora kada su obvezni prijaviti prebivalište u roku od pet godina od dobivanja sredstava, odnosno kupnje nekretnine po povlaštenoj cijeni,
* da će svi doseljeni članovi mlade obitelji ili osobe (samci) živjeti 15 godina u nekretnini za koju su ostvarili pomoć temeljem mjera iz ovog Programa,
* da svi članovi bračne ili izvanbračne zajednice, jedno roditeljske obitelji ili mlade osobe (samci) nisu stariji od 40 godina života na dan 1. siječnja 2025. godine, a u slučaju da se planirana sredstva za tekuću godinu ne utroše, sredstva mogu ostvariti i članovi mlade obitelji stariji od 40 godina, ali ne više od 45 godina života na dan 1. siječnja 2025. godine,
* da svaki od bračnih drugova ili izvanbračnih drugova koji po prvi put rješavaju stambeno pitanje stjecanjem prava vlasništva ili izgradnjom novog stambenog objekta na nekretnini stečenoj ***unatrag tri (3) godine prije raspisivanja natječaja***, da nema u vlasništvu/suvlasništvu: obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske. Vlasništvo nekretnine ne mogu imati niti djeca podnositelja zahtjeva koja žive u istom kućanstvu ili imaju prijavljeno prebivalište na istoj adresi kao i podnositelji zahtjeva. Iznimno, poticaji se mogu dodijeliti osobama (samcima) ili obiteljima čija postojeća nekretnina ne zadovoljava osnovne uvjete za život, odnosno postojeća nekretnina nije dovoljno velika za sve članove obitelji.
* da bar jedan od bračnih drugova ili izvanbračnih drugova ima minimalno 1 godinu radnog staža,
* da niti jedan član domaćinstva nema nepodmirena dugovanja po osnovi javnih davanja prema državnom proračunu kao i nepodmirenih dugovanja prema Općini,
* da jedan od bračnih odnosno izvanbračnih drugova ima najmanje srednju stručnu spremu
* da bračni odnosno izvanbračni drugovi nisu kažnjavani odnosno da se protiv njih ne vodi kazneni postupak.

Na jedno roditeljsku obitelj, samohranog roditelja i mladu osobu (samca) se na odgovarajući način primjenjuju odredbe prethodnih stavaka,

Pravo prvenstva za dobivanje sredstava potpora iz ovog Programa imaju:

* Mlade obitelji u kojima svi članovi imaju prebivalište na području Općine,
* Mlade obitelji koje žive u bračnoj zajednici ili izvanbračnoj zajednici,
* Mlade obitelji koje imaju djecu,
* Mlade obitelji koje imaju niže prihode po članu mjesečno
* Mlade obitelji koje su podstanari, ali ne kod roditelja,
* Mlade obitelji gdje su oba člana bračne ili izvanbračne zajednice u radnom odnosu,
* Mlade obitelji u kojima punoljetni članovi imaju najmanje srednju stručnu spremu.
* Mladi poljoprivrednik Upisan u upisnik poljoprivrednih gospodarstava najmanje godinu dana prije predaje Zahtjeva za potporu

Kriteriji za pravo prvenstva jednako se odnose i na jedno roditeljske obitelji i samohrane roditelje.

Mlade osobe (samci) ostvaruju pravo prvenstva po jednakim kriterijima, ali tek nakon mladih i jedno roditeljskih obitelji, te samohranih roditelja.

**3. POSTUPAK PRIJAVE**

Podnositelj prijave može biti jedan od bračnih ili izvanbračnih drugova ili oba zajedno, samohrani roditelj ili mlada osoba (samac) koji ispunjavaju uvjete. U ime mlade obitelji prijavu na natječaj može podnijeti jedan od bračnih ili izvanbračnih drugova.

Prijave za korištenje sredstava po Javnom pozivu podnose se do iskorištenja sredstava osiguranih u proračunu Općine Dubravica za ovu namjenu odnosno **do najkasnije 14. listopada 2025. godine do 10:00 sati.** Razmatranje prijava provodi se prema redoslijedu pristizanja prijava do iskorištenja sredstava.

Prijave za korištenje sredstava po Javnom pozivu i pripadajuća dokumentacija predaju se osobno ili poštom na adresu:

**OPĆINA DUBRAVICA  
Pavla Štoosa 3  
10293 Dubravica**

**s naznakom: „Prijava za dodjelu bespovratnih sredstava za MJERU \_\_ (navesti redni broj mjere za koju se podnosi prijava)“ – NE OTVARAJTE.**

Ukoliko podnositelj ne dostavi obaveznu dokumentaciju na natječaj, njegova prijava se neće smatrati pravovaljanom, odnosno ista će se isključiti iz daljnjeg bodovanja.

Natječajni postupak i pregled prijava po natječaju provodi Povjerenstvo koje imenuje Načelnik. Povjerenstvo se sastoji od 3 člana od kojih niti jedan ne smije biti zainteresiran za korištenje bilo koje mjere iz Programa.

Nakon provjere prihvatljivosti prijavitelja i dostavljene dokumentacije od strane Povjerenstva,

Načelnik donosi Zaključak o dodjeli financijske pomoći nakon koje se sklapa Ugovor o dodjeli bespovratnih sredstava. Ugovorom se reguliraju međusobna prava i obveze.

Ukoliko prijavitelju budu odobrena sredstva, prije potpisivanja Ugovora o dodjeli bespovratnih sredstava (prijavitelj nadalje postaje korisnik) korisnik je dužan Općini Dubravica dostaviti instrument osiguranja – ovjerenu bjanko zadužnicu minimalno u iznosu odobrenih sredstava.

Općina Dubravica aktivira instrument osiguranja u sljedećim slučajevima:

- ukoliko korisnik ne ispoštuje sve obveze definirane Ugovorom o dodjeli bespovratnih sredstava,

- u slučaju nenamjenskog korištenja sredstava,

- u slučaju da korisnik u roku, koji je utvrđen za svaku Mjeru, ne prijavi svoje prebivalište i prebivalište članova zajedničkog kućanstva na adresi nekretnine za koju podnosi zahtjev,

- u slučaju da korisnik u utvrđenom roku proda, zamijeni, daruje ili na drugi način otuđi nekretninu (stambeni objekt ili građevinsko zemljište) za koju je dobio financijsku potporu,

- u slučaju da korisnik u utvrđenom roku ne zadrži prebivalište na području Općine Dubravica.

Općina Dubravica vraća korisniku neiskorištenu bjanko zadužnicu po proteku 15 godina od dana potpisivanja Ugovora o dodjeli bespovratnih sredstava odnosno dana kada je korisnik prijavio svoje prebivalište i prebivalište članova obitelji na području Općine Dubravica odnosno na adresi stambenog objekta za koji je primio financijsku potporu.

**4. UVJETI ZA PRIJAVITELJA I OBAVEZNA DOKUMENTACIJA ZA PRIJAVU**

**MJERA 2: FINANCIJSKA POMOĆ PRI KUPNJI PRVE NEKRETNINE (GRAĐEVINSKOG ZEMLJIŠTA ILI STAMBENOG OBJEKTA RADI RJEŠAVANJA VLASTITOG STAMBENOG PITANJA NA PODRUČJU OPĆINE)**

Korisnik ove mjere su mlade obitelji sa adresom na području Općine Dubravica koje su vlasnik ili suvlasnik kupljenog građevinskog zemljišta ili stambenog objekta na području Općine Dubravica pod uvjetom da je kupoprodajni ugovor sklopljen unatrag tri godine prije raspisivanja natječaja, a uz pretpostavku da će se za građevinsko zemljište moći ishoditi građevinska dozvola za izgradnju.

Korisnik ove mjere i članovi njegovog zajedničkog kućanstva dužni su u roku tri godine od dana sklapanja Ugovora o dodjeli bespovratnih sredstava prijaviti prebivalište na adresi nekretnine te zadržati prebivalište na toj adresi najmanje idućih petnaest godina.

Izuzetak od obveze zadržavanja prebivališta mogu imati djeca korisnika ako se u međuvremenu osamostale ili osnuju vlastite obitelji.

Obavezna dokumentacija za prijavu na Mjeru 2:

- prijavni obrazac (u prilogu natječaja)

- izjava o zajedničkom kućanstvu i broju članova obitelji, ovjerena kod Javnog bilježnika (Izjava - 1)

- izvadak iz matice vjenčanih; izjava o izvanbračnoj zajednici, ovjerena kod Javnog bilježnika (Izjava - 2); izjava samohranog roditelja, ovjerena kod Javnog bilježnika (Izjava - 3)

- dokaz o tome da se radi o prvoj i jedinoj nekretnini podnositelja zahtjeva i članova obitelji te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području RH, odnosno da postojeća nekretnina ne udovoljava higijensko – tehničkim uvjetima za zdravo stanovanje - veličine je oko 35 m² korisne površine stambenog prostora za jednu osobu, odnosno za svaku daljnju osobu još oko 10 m² (Izjava - 4)

- izjava o predaji bjanko zadužnice prilikom zaključenja ugovora (Izjava - 5)

- izjava o promjeni prebivališta (Izjava - 6)

- izjava suvlasnika, ako je primjenjivo (Izjava - 7)

- dokaz o radnom stažu te o visini mjesečnih primanja za svakog odraslog člana obitelji (platne liste za prethodna 3 mjeseca koja prethode podnošenju prijave)

- dokaz o stečenoj stručnoj spremi za sve punoljetne članove domaćinstva (preslika diplome odnosno svjedodžbe)

- preslika osobne iskaznice podnositelja i/ili bračnog (izvanbračnog) druga

- preslika valjanog ugovora o kupoprodaji građevinskog zemljišta/stambenog objekta potpisanog i ovjerenog kod Javnog bilježnika;

- dokaz o vlasništvu/suvlasništvu građevinskog zemljišta/stambenog objekta na području Općine Dubravica (vlasnički list)

- potvrda Općine Dubravica o nepostojanju duga s osnova potraživanja Općine Dubravica, ne starija od 30 dana od dana podnošenja prijave (za oba supružnika)

- uvjerenje o prebivalištu nadležne policijske uprave za prijavitelja i za bračnog / izvanbračnog partnera, ne starije od 30 dana od dana podnošenja prijave (može i elektroničko uvjerenje o prebivalištu)

Dopunska dokumentacija koja se prilaže zahtjevu:

- izvadak iz matice rođenih ili rodni list za svako dijete

- dokaz o članstvu u udrugama, društvima ili drugim radno aktivnim asocijacijama.

- dokaz o upisniku u obiteljsko poljoprivredno gospodarstva za mladog poljoprivrednika

Ukoliko podnositelj ne dostavi obaveznu dokumentaciju na natječaj, njegova prijava se neće smatrati pravovaljanom, odnosno ista će se isključiti iz daljnjeg bodovanja.

Dopunska dokumentacija služi za dodatno bodovanje, a ukoliko se ne dostavi smatrat će se da prijavitelj ne ispunjava pravo prvenstva te za to neće dobiti dodatne bodove.

**MJERA 3: POBOLJŠANJE KVALITETE STANOVANJA ULAGANJEM U IZGRADNJU NOVOG STAMBENOG OBJEKTA ILI REKONSTRUKCIJU KUĆE ILI STANA KOJIMA SE OSIGURAVA NOVI ILI POBOLJŠAVA POSTOJEĆI STAMBENI PROSTOR**

Korisnik ove mjere su mlade obitelji koje žele primiti potporu za rekonstrukciju kuće ili stana, odnosno dogradnju, nadogradnju i rekonstrukciju postojećeg stambenog objekta mlade obitelji ili osobe (samca) koja zadovoljava uvjete i kriterije za podnošenje prijave u skladu s ovim Programom.

Kao prihvatljiv trošak prema ovoj mjeri je izrada projektne dokumentacije za ishođenje građevinske dozvole za izgradnju novog objekta ili za rekonstrukciju postojećeg stambenog objekta te nabava materijala i izvođenje radova.

Također, ovim programom prihvaća se nadogradnja kuće standardom da svako dijete ima vlastitu spavaću sobu (ili sobu za učenje).

Rekonstrukcija odnosno dogradnja i nadogradnja je prihvatljiv trošak ako postojeći objekt nije odgovarajući stambeni prostor. Odgovarajućim stambenim prostorom podrazumijeva se vlasništvo stambenog prostora koji je primjereno opremljen infrastrukturom (voda, kanalizacija, struja i dr.) i udovoljava higijensko – tehničkim uvjetima za zdravo stanovanje, veličine je oko 35 m² korisne površine stambenog prostora za jednu osobu, odnosno za svaku daljnju osobu još oko 10 m².

Podnositelj prijave za ovu mjeru dužan je dokazati da postojeći stambeni objekt nije odgovarajući stan te je u tu svrhu obvezan priložiti idejno rješenje novog stambenog prostora i/ili skicu izvedenog odnosno postojećeg stanja, skicu planiranog zahvata sa izračunom korisne površine stana koje izrađuje ovlašteni inženjer građevinarstva te potvrdu o broju članova domaćinstva na adresi stambenog objekta koje je predmet prijave.

Podnositelj prijave obavezno dostavlja troškovnik planiranih odnosno izvedenih radova i ugrađenog materijala, potpisan i ovjeren od ovlaštenog inženjera građevinarstva.

Za izgradnju novog, rekonstrukciju, dogradnju i nadogradnju postojećeg stambenog objekta primjenjuju se važeći propisi koji vrijede za gradnju te ako je sukladno tim propisima nužno ishoditi građevnu dozvolu, zahtjevu se prilaže i građevna dozvola.

Podnositelj prijave prilaže dokaz o plaćanju računa za izradu projektne dokumentacije, te kupnju materijala za izgradnju, rekonstrukciju, adaptaciju, dogradnju i nadogradnju stambenog objekta.

Prije odobravanja korištenja sredstava u okviru ove mjere Općina zadržava pravo provjere i uvida na terenu po ovlaštenoj osobi svih kriterija o kojima ovisi odobravanje potpore.

Potpora se odobrava, uz opće uvjete propisane ovim Programom, ako je izgrađeni stambeni objekt ili se objekt namjerava graditi na području Općine, za troškove usluga odnosno kupnje materijala koji se subvencioniraju su izvršena plaćanja izvođaču odnosno izrađivaču, a ukoliko se radi o izgrađenom objektu podnositelj zahtjeva je obvezan dostaviti dokaz o prijavljenom prebivalištu na adresi objekta za sve članove obitelji.

Objekt na koji se odnosi prijava mora biti u vlasništvu ili suvlasništvu podnositelja i/ili njegovog bračnog (izvanbračnog) druga. Za suvlasnički dio mora priložiti izjavu kojom suvlasnik potvrđuje da je bio suglasan sa radovima i da je upoznat sa podnošenjem prijave za korištenje ove mjere. Mogu se obnavljati objekti u kojima podnositelj živi ili namjerava živjeti sa roditeljima, ali takav objekt se mora etažirati, a etaža za koju se traži potpora mora biti u vlasništvu podnositelja i/ili (izvan)bračnog druga.

***Neće se sufinancirati obnova kuća koja je započela prije više od tri godine prije raspisivanja natječaja. Dovršenje novogradnje će se financirati sredstvima iz ove Mjere, bez obzira na vrijeme izgradnje kuće.***

***U slučaju da postojeća kuća ne zadovoljava tehničko-higijenske uvjete, mladoj obitelji koja je kuću stekla prije roka propisanog Programom, može se odobriti poticaj za izradu dokumentacije za proširenje stambenog prostora, ako mu se u 3 godine od dana raspisivanja natječaja rodilo dijete ili je isti posvojio dijete u roku od 3 godine od dana raspisivanja natječaja.***

Prijava za ovu mjeru se može podnositi tijekom trajanja javnog poziva.

Obavezna dokumentacija za prijavu na Mjeru 3:

* Prijavni obrazac (u prilogu natječaja)
* izjava o zajedničkom kućanstvu i broju članova obitelji, ovjerena kod Javnog bilježnika (Izjava - 1)
* izvadak iz matice vjenčanih; izjava o izvanbračnoj zajednici, ovjerena kod Javnog bilježnika (Izjava – 2); izjava samohranog roditelja, ovjerena kod Javnog bilježnika (Izjava – 3)
* dokaz o tome da se radi o prvoj i jedinoj nekretnini podnositelja zahtjeva i članova obitelji te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području RH , odnosno da postojeća nekretnina ne udovoljava higijensko – tehničkim uvjetima za zdravo stanovanje - veličine je oko 35 m² korisne površine stambenog prostora za jednu osobu, odnosno za svaku daljnju osobu još oko 10 m² (Izjava - 4)
* izjava o predaji bjanko zadužnice prilikom zaključenja ugovora (Izjava - 5)
* izjava o promjeni prebivališta (Izjava - 6)
* izjava suvlasnika, ako je primjenjivo (Izjava - 7)
* dokaz o radnom stažu te o visini mjesečnih primanja za svakog odraslog člana obitelji (platne liste za prethodna 3 mjeseca koja prethode podnošenju prijave)
* dokaz o stečenoj stručnoj spremi za sve punoljetne članove domaćinstva (preslika diplome odnosno svjedodžbe),
* preslika osobne iskaznice podnositelja i/ili bračnog (izvanbračnog) druga
* potvrda Općine Dubravica o nepostojanju duga s osnova potraživanja Općine Dubravica, ne starija od 30 dana od dana podnošenja prijave (za oba supružnika)
* idejno rješenje novog stambenog prostora i/ili skica izvedenog odnosno postojećeg stanja, skica planiranog zahvata sa izračunom korisne površine stana koje izrađuje ovlašteni inženjer građevinarstva
* troškovnik planiranih odnosno izvedenih radova i ugrađenog materijala potpisan i ovjeren od ovlaštenog inženjera građevinarstva,
* dokaz o plaćanju računa za izradu projektne dokumentacije, te kupnju materijala za izgradnju, rekonstrukciju, adaptaciju, dogradnju i nadogradnju stambenog objekta,
* građevinska dozvola, za izgradnju novog, rekonstrukciju, dogradnju i nadogradnju postojećeg stambenog objekta (ako je primjenjivo)
* Dokaz o vlasništvu/suvlasništvu građevinskog zemljišta/stambenog objekta na području Općine Dubravica (vlasnički list)
* Uvjerenje o prebivalištu nadležne policijske uprave za prijavitelja i za bračnog / izvanbračnog partnera, ne starije od 30 dana od dana podnošenja prijave (može i elektroničko uvjerenje o prebivalištu)

Dopunska dokumentacija koja se prilaže zahtjevu:

* izvadak iz matice rođenih ili rodni list za svako dijete
* dokaz o članstvu u udrugama, društvima ili drugim radno aktivnim asocijacijama.
* dokaz o upisniku u obiteljsko poljoprivredno gospodarstvo za mladog poljoprivrednika

Ukoliko podnositelj ne dostavi obaveznu dokumentaciju na natječaj, njegova prijava se neće smatrati pravovaljanom, odnosno ista će isključiti iz daljnjeg bodovanja.

Dopunska dokumentacija služi za dodatno bodovanje, a ukoliko se ne dostavi smatrat će se da prijavitelj ne ispunjava pravo prvenstva te za to neće dobiti dodatne bodove.

**5. OSTALE ODREDBE**

Korisnici mjera po ovom Programu mogu ostvariti potporu po više prijava uz uvjete predviđene ovim Programom, uz uvjet da im se potpora može odobriti samo jedanput za istu Mjeru, odnosno ne mogu dobiti više od 3.000,00 EUR po prijavljenim mjerama 2 i 3.

Korisnicima mjera se sredstva mogu isplatiti ukoliko ne postoji dugovanje po drugoj osnovi prema Općini.

Korisnici mjera po ovom Programu mogu imati prebivalište izvan područja Općine pod uvjetom da stambeno pitanje rješavaju na području Općine.

Podnositeljima zahtjeva za potpore u okviru mjera koji su dostavili kompletnu dokumentaciju te udovoljavaju uvjetima ovog Poziva i Programa, odobrava se isplata, te se ista isplaćuje do 31.12. 2025. godine.

Korisniku sredstava koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 15 godina od dana realiziranja subvencije. Unutar razdoblja od 15 godina od dana realiziranja subvencije, bjanko zadužnica se može aktivirati radi povrata subvencioniranih sredstava ukoliko korisnik ne ispuni obveze utvrđene ugovorom.

Javni poziv za dodjelu bespovratnih sredstava za poticanje stambenog zbrinjavanja mladih obitelji na području Općine Dubravica u 2025. godini biti će objavljen na web stranici Općine Dubravica <http://www.dubravica.hr/>.

Obrazac zahtjeva, zajedno s ostalim prilozima bit će objavljen uz Javni poziv na web stranici Općine: <http://www.dubravica.hr/>.

Dodatne informacije vezane za Javni poziv mogu se dobiti na telefon: 01/ 3399-360, te e- mail: opcina@dubravica.hr.

Izrazi koji se koriste u ovom Javnom pozivu, a imaju rodno značenje, upotrijebljeni su neutralno i odnose se jednako na muški i ženski rod.

Općina Dubravica zadržava pravo poništenja Javnog poziva za dodjelu bespovratnih sredstava za poticanje stambenog zbrinjavanja mladih obitelji na području Općine Dubravica u 2025. godini te pri tome ne snosi nikakvu odgovornost prema podnositeljima prijava glede troškova sudjelovanja.

**KLASA: 370-01/25-01/1**

**URBROJ: 238-40-01-25-6**

**Dubravica, 30. rujna 2025.**

NAČELNIK

Marin Štritof